Demi Lovato praat oor geslagsidentiteitDemi Lovato. (Foto: Jordan Strauss/Invision/AP, File) Die Amerikaanse kunstenaar Demi Lovato het aangekondig dat sy nie-binêr is en dus nou “hulle” as enkelvoud-voornaamwoord gebruik. Nie-binêre mense identifiseer nie met manlik of vroulik nie en hulle geslagsidentiteit stem ook nie ooreen met streng kassies van ander geslagsnorme nie. “Vandag is ŉ dag wat ek so bly is om meer van my lewe met julle te deel,” het Lovato (28) op Twitter geskryf. “Ek is trots om julle te laat weet dat ek identifiseer as nie-binêr en dat ek amptelik my voornaamwoord na hulle verander vir die toekoms.” Lovato sê hulle het hulle geslagsidentiteit begin verstaan nadat hulle “selfondersoek gedoen het en genesing ervaar het” die afgelope jaar. Die sanger sê hulle “leer nog” en dat hulle nie hulself as ŉ “kenner of woordvoerder” op die gebied beskou nie. Hulle gaan met ander nie-binêre mense gesels in ŉ video-reeks oor geslagsidentiteit. “Ek doen dit vir diegene daar buite wat nog nie met geliefdes kon deel wie hulle werklik is nie,” het Lovato bygevoeg. “Hou aan om jou waarheid uit te leef en weet ek stuur liefde na julle kant.” Bron: BBC